Document ID: 32008L0087

KOMISIJAS DIREKTĪVA 2008/87/EK
(2008. gada 22. septembris),
ar kuru groza Eiropas Parlamenta un Padomes Direktīvu 2006/87/EK, ar ko nosaka tehniskās prasības attiecībā uz iekšējo ūdensceļu kuģiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2006. gada 12. decembra Direktīvu 2006/87/EK, ar ko nosaka tehniskās prasības attiecībā uz iekšējo ūdensceļu kuģiem un atceļ Padomes Direktīvu 82/714/EEK (1), un jo īpaši tās 20. panta 1. punkta pirmo teikumu,
tā kā:
(1)
Pēc direktīvas pieņemšanas 2006. gada decembrī saskaņā ar pārskatītās konvencijas par Reinas kuģniecību 22. pantu tika pieņemti grozījumi Reinas Kuģu inspekcijas noteikumos. Tādēļ attiecīgi jāgroza Direktīva 2006/87/EK.
(2)
Jānodrošina, lai Kopienas kuģa sertifikāts un kuģa sertifikāts, ko izsniedz saskaņā ar Reinas Kuģu inspekcijas noteikumiem, tiktu izsniegts, pamatojoties uz tehniskajām prasībām, kuras garantē līdzvērtīgu drošības līmeni.
(3)
Lai nepieļautu konkurences kropļojumus un atšķirīgu drošības līmeni, Direktīvas 2006/87/EK grozījumi īstenojami pēc iespējas ātri.
(4)
Šajā direktīvā minētie pasākumi ir saskaņā ar Komitejas atzinumu, kas minēts 7. pantā Padomes 1991. gada 16. decembra Direktīvā 91/672/EEK par savstarpēju atzīšanu attiecībā uz valstu izdotām kuģu vadīšanas apliecībām kravu un pasažieru pārvadājumiem pa iekšējiem ūdensceļiem (2),
IR PIEŅĒMUSI ŠO DIREKTĪVU.
1. pants
Direktīvas 2006/87/EK II pielikumu groza saskaņā ar šīs direktīvas I pielikumu.
2. pants
Direktīvas 2006/87/EK V un VI pielikumu groza saskaņā ar šīs direktīvas II pielikumu.
3. pants
Dalībvalstīs, kuru teritorijā ir Direktīvas 2006/87/EK 1. panta 1. punktā minētie iekšējie ūdensceļi, stājas spēkā normatīvie un administratīvie akti, kas vajadzīgi, lai no 2008. gada 30. decembra izpildītu šīs direktīvas prasības. Dalībvalstis tūlīt dara Komisijai zināmus šo noteikumu tekstu, kā arī minēto noteikumu un šīs direktīvas korelācijas tabulu.
Kad dalībvalstis pieņem šos tiesību aktus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
4. pants
Šī direktīva stājas spēkā dienā, kad to publicē Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm, kuru teritorijā ir Direktīvas 2006/87/EK 1. panta 1. punktā minētie iekšzemes ūdensceļi.
Briselē, 2008. gada 22. septembrī

Labels: 7
8